Asia C‑357/13

Drukarnia Multipress sp. z o.o.

vastaan

Minister Finansów

(Wojewódzki Sąd Administracyjny w Krakowien esittämä ennakkoratkaisupyyntö)

”Ennakkoratkaisupyyntö — Verotus — Direktiivi 2008/7/EY — 2 artiklan 1 kohdan b ja c alakohta — Pääoman hankinnasta suoritettavat välilliset verot — Pääoman hankintaveron periminen — Kommandiittiosakeyhtiöön sijoitettavat pääomapanokset — Tällaisen yhtiön luokitteleminen pääomayhtiöksi”

Tiivistelmä – Unionin tuomioistuimen tuomio (toinen jaosto) 22.4.2015

Verotust – Jäsenvaltioiden lainsäädännön yhdenmukaistaminen – Pääoman hankinnasta suoritettavat välilliset verot – Pääomayhtiö – Käsite – Kommandiittiosakeyhtiöt, joita ei mainita direktiivin 2008/7 liitteessä I olevassa 21 kohdassa – Kuuluminen soveltamisalaan – Edellytykset

(Neuvoston direktiivin 2008/7 2 artiklan 1 kohdan b ja c alakohta sekä liitteessä I oleva 21 kohta)

Pääoman hankinnasta suoritettavista välillisistä veroista annetun direktiivin 2008/7 2 artiklan 1 kohdan b ja c alakohtaa on tulkittava siten, että Puolan lainsäädännön nojalla perustettua kommandiittiosakeyhtiötä on pidettävä tässä säännöksessä tarkoitettuna pääomayhtiönä, vaikka ainoastaan osa sen pääomasta ja osakkaista voi täyttää tässä säännöksessä säädetyt edellytykset.

Direktiivin 2008/7 2 artiklan 1 kohdassa nimittäin vahvistetaan kaikkien jäsenvaltioiden osalta pakottavasti ja yhdenmukaisesti yhtiöt, jotka ovat samassa direktiivissä tarkoitettuja pääomayhtiöitä, joten se seikka, ettei kansallisen lainsäädännön nojalla perustettua kommandiittiosakeyhtiötä mainita direktiivin 2008/7 liitteessä I olevassa 21 kohdassa niiden kansallisen lainsäädännön nojalla perustettujen yhtiöiden joukossa, joita on pidettävä pääomayhtiöinä tämän direktiivin 2 artiklan 1 kohdan a alakohdan nojalla, ei ole esteenä tämän yhtiömuodon luokittelemiselle pääomayhtiöksi, jos se täyttää 2 artiklan 1 kohdan b ja c alakohdassa mainitut edellytykset. Tästä seuraa, että jokainen yhtiö, joka täyttää mainitut edellytykset, on tässä direktiivissä tarkoitettu pääomayhtiö siitä riippumatta, miten se luokitellaan kunkin jäsenvaltion kansallisessa oikeudessa.

Direktiivin 2008/7 2 artiklan 1 kohdan b ja c alakohdan sanamuotoon ei myöskään sisälly minkäänlaista mainintaa, joka osoittaisi, että unionin lainsäätäjän tarkoituksena olisi ollut jättää pääomayhtiön käsitteen ulkopuolelle kommandiittiosakeyhtiön kaltaiset sekamuotoiset oikeudelliset rakenteet, joiden pääoman tai varojen osuuksista vain osa on vaihdettavissa arvopaperipörssissä taikka joiden osakkaista vain osalla on oikeus luovuttaa osuutensa kolmansille ilman ennakkosuostumusta ja on heidän sijoittamiinsa omistusosuuksiin rajoittuva vastuu yhtiön veloista. Erityisesti kyseisessä säännöksessä ei vahvisteta yhtiön pääoman tai varojen osuuksille, jotka ovat vaihdettavissa arvopaperipörssissä, eikä myöskään voittoa tavoittelevan yhtiön sellaisten osakkaiden lukumäärälle, joilla on oikeus luovuttaa osuutensa kolmansille osapuolille ilman ennakkosuostumusta ja jotka vastaavat yhtiön veloista vain siihen sijoittamillaan omistusosuuksilla, mitään sellaista rajaa, jonka alapuolelle jäävää yhtiötä ei voitaisi pitää saman säännöksen nojalla pääomayhtiönä.

(ks. 25, 27–30 ja 36 kohta sekä tuomiolauselma)